Document ID: 32008D0942

SKLEP KOMISIJE
z dne 9. decembra 2008
o prilagoditvi ponderjev, ki se uporabljajo od 1. avgusta 2007, 1. septembra 2007, 1. oktobra 2007, 1. novembra 2007, 1. decembra 2007 in 1. januarja 2008 za osebne prejemke uradnikov, začasnega osebja in pogodbenega osebja Evropskih skupnosti, napotenih v tretje države
(2008/942/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Kadrovskih predpisov Evropskih skupnosti in pogojev za zaposlitev drugih uslužbencev teh skupnosti, določenih z Uredbo (EGS, Euratom, ESPJ) št. 259/68 (1), in zlasti drugega odstavka člena 13 Priloge X h Kadrovskim predpisom,
ob upoštevanju naslednjega:
(1)
Z Uredbo Sveta (ES) št. 624/2008 (2) so bili na podlagi prvega odstavka člena 13 Priloge X h Kadrovskim predpisom določeni ponderji, ki se od 1. julija 2007 uporabljajo za osebne prejemke, ki se v valuti države zaposlitve izplačajo uradnikom, začasnemu osebju in pogodbenemu osebju Evropskih skupnosti, ki so napoteni v tretje države.
(2)
Na podlagi drugega odstavka člena 13 Priloge X h Kadrovskim predpisom je treba s 1. avgustom 2007, 1. septembrom 2007, 1. oktobrom 2007, 1. novembrom 2007, 1. decembrom 2007 in 1. januarjem 2008 prilagoditi nekatere od teh ponderjev, ker se je ob upoštevanju statističnih podatkov, ki so Komisiji na voljo, razlika med življenjskimi stroški v določenih tretjih državah, izmerjena na podlagi ponderja in ustreznega menjalnega tečaja, povečala za več kot 5 % od zadnje določitve ali prilagoditve ponderjev -
SKLENILA:
Edini člen
Ponderji za osebne prejemke, ki se uradnikom, pogodbenemu osebju in začasnemu osebju Evropskih skupnosti, napotenim v tretje države, izplačujejo v valuti države napotitve, se prilagodijo za nekatere države, ki so navedene v Prilogi. Ta vsebuje šest mesečnih razpredelnic, v katerih so navedene zadevne države in datumi začetka nadaljnje uporabe za vsako njih (1. avgust 2007, 1. september 2007, 1. oktober 2007, 1. november 2007, 1. december 2007 in 1. januar 2008).
Menjalni tečaji, ki se uporabljajo za izračun teh osebnih prejemkov, so določeni v skladu z izvedbenimi določbami finančne uredbe in ustrezajo različnim datumom iz prvega odstavka.
V Bruslju, 9. decembra 2008

Labels: 10
9
5
15